DRAW ĠUST F'WHITE HART LANE Fl-partitissima tal-bieraħ waranofsinhar li kien hemm f'White Hart Lane, it-tim ta' Tottenham u dak tal-Liverpool qasmu l-punti fi draw ġust ta' 1-1. Kienu proprju l-Liverpool li marru fil-vantaġġ meta Erik Lamela waqqa' lil Roberto Firmino eżatt fuq ġewwa tal-kaxxa ż-żgħira, li mill-penalty James Milner ma falliex u tefa' l-gowler in-naħa l-oħra. Għal dan il-gowl, Tottenham irreaġixxew u ħolqu l-aktar periklu fl-aħħar nofs siegħa tal-logħba. Dawn l-isforzi kienu ppremjati meta Danny Rose venven xutt b'saħħtu fix-xibka fit-72 minuta, biex kiseb punt għat-tim tiegħu. Minkejja kollox, kienu Tottenham li bdew il-partita b'aktar entużjażmu, imma kienu Liverpool li setgħu marru fil-vantaġġ aktar kmieni fil-logħba. Dan hekk kif Firmino rċieva mingħand Sadio Mane fil-kaxxa, u sab lil Philippe Coutinho fl-ispazju li mil-lemin ixxuttja, iżda Michel Vorm kien attent. Liverpool setgħu wkoll marru tnejn minn fuq meta fis-57 minuta, Georginio Wijnaldum qassam lejn Adam Lallana, bil-ballun jasal għand Sadio Mane u dan tefa' fix-xibka, iżda l-gowl tħassar minħabba senjalazzjoni ta' offside. TLIETA MINN TLIETA GĦAL CHELSEA F'waħda mis-sensiela ta' logħob li kien hemm ilbieraħ, it-tim ta' Chelsea, għamilhom tlieta minn tlieta wara li lbieraħ kiseb rebħa tajba f'daru kontra Burnley bl-iskor kbir ta' 3-0. Kien proprju t-tim ta' Londra li mar minn fuq fid-9 minuta. Kien Eden Hazard, li jidher li qed jerġa' jikseb il-forma tiegħu taħt Antonio Conte, li wara azzjoni fuq ix-xellug, qata' lejn in-nofs u fajjar ix-xutt fix-xibka. It-tieni gowl wasal ftit qabel ma ntemmet l-ewwel taqsima. Kien proprju Willian li fil-41 minuta qabad il-ballun fuq in-naħa tal-lemin tal-kaxxa l-kbira ta' Burnley, u b'xutt b'saħħtu fir-rokna tax-xibka għeleb mingħajr problemi ta' xejn lill-gowler tal-avversarji Tom Heaton. It-tielet u l-aħħar gowl tal-partita wasal prorpju minuta qabel it-tmiem, fid-89 minuta. Kienet azzjoni tajba bejn is-sostituti Pedro u Victor Moses, bil-kross tal-ewwel, il-ballun spiċċa f'saqajn Moses, u dan issiġilla r-rebħa għal Chelsea. DEBUTT STORIKU FIL-QRIB Kane Wilson jista' jkun il-plejer li jagħmel l-istorja llum jekk dan jiddebbutta mat-tim ta' West Brom Albion kontra Middlesbrough. Jekk jiġri hekk, dan id-difensur ikun l-ewwel plejer li twieled fil-21 seklu u li se jagħmel id-debutt tiegħu fil-Kampjonat Ingliż. Dan il-plejer twieled b'Marzu tal-2000 hekk kif matul din il-ġimgħa ddebutta fil-League Cup fit-telfa kontra Northampton. Lil hinn minn dan, it-tim ta' Tony Pulis għandu rebħa biss s'issa, u għalkemm dan insista li jixtieq li jiffirma aktar plejers, mhux se jkun qed jagħmel dan b'għaġla, hekk kif it-tmiem tas-suq tat-trasferimenti jagħlaq nhar l-Erbgħa li ġej. Min-naħa l-oħra, it-tim ta' Middlesbrough għadu mhux megħlub s'issa u l-aħħar rebħa tagħhom waslet kontra Sunderland. Madankollu, huma sfaw eliminati mil-League Cup fost il-ġimgħa kontra Fulham. Minkejja dan, il-kowċ ta' dan it-tim Aitor Karanka kompla jissaħħaħ aktar bil-firma ta' Adam Forshaw, li ffirma kuntratt ġdid ta' erba' snin nhar il-Ġimgħa li għadda, u jemmen li dan it-tim jista' joffri sfida lil kulħadd. CLAUDIO BRAVO JRID JISTENNA Il-gowler il-ġdid ta' Manchester City Claudio Bravo mhux mistenni jibda mal-ewwel ħdax fil-logħba tal-lum waranofsinhar kontra West Ham. Willy Caballero, li lagħab l-ewwel żewġ logħbiet fil-Kampjonat Ingliż huwa mistenni li jerġa' jibda bejn il-lasti, minkejja li Joe Hart irnexxielu jżomm clean sheet fost il-ġimgħa kontra Steaua Bucharest fiċ-Champions League. Min-naħa l-oħra, Slaven Bilic qed jittama li West Ham iqumu fuq tagħhom, wara li ġew eliminati fost il-ġimgħa mill-kompetizzjoni tal-Europa League minn Astra Giurgiu, billi jiksbu riżultat tajjeb kontra l-istess City barra minn darhom. Għat-tieni sena infila, West Ham fallew milli jikkwalifikaw għall-fażi tal-gruppi ta' din il-kompetizzjoni Ewropea, wara li spiċċaw fi draw ta' 1-1 barra minn darhom u tilfu 1-0 fil-London Stadium – l-ewwel telfa f'dan il-grawnd ġdid. Minkejja dan id-diżappunt, Bilic jemmen li jista' jirrepeti r-riżultat li kiseb is-sena l-oħra, meta t-tim tiegħu kien rebaħ kontra s-City bl-iskor ta' 2-1, din id-darba kontra l-kowċ ġdid Spanjol Pep Guardiola.